Broj: 711-I-127-P-200-18/19-09-10

Zagreb, 18. siječnja 2019. g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Marina Pernjaka, općinskog načelnika Općine Kolan,** pokrenutom Odlukom Povjerenstva broj: 711-I-827-P-200/18-02-8 od 30. svibnja 2018.g., na 35. sjednici, održanoj 18. siječnja 2019. g., donosi sljedeću

**ODLUKU**

1. **Istovremenim obnašanjem dužnosti općinskog načelnika Općine Kolan i obavljanjem funkcije direktora trgovačkih društava ALFA TRI d.o.o. i MIH SIRANA KOLAN TRGOVINA d.o.o. u razdoblju od dana stupanja na dužnost 13. lipnja 2017. g. do 18. srpnja 2018. g. te istovremenim obavljanjem navedene dužnosti i obavljanjem poslova upravljanja obrtom MIH SIRANA KOLAN, vl. Dubravko Pernjak, Marin Pernjak i Šime Pernjak, Kolan, Stanić 29, u razdoblju od 9. veljače 2018. g. do 18. srpnja 2018. g., dužnosnik Marin Pernjak počinio je povredu članka 14. stavka 1. ZSSI-a.**
2. **Propustom prijenosa upravljačkih prava na temelju udjela u vlasništvu (temeljnom kapitalu) trgovačkih društava ALFA TRI d.o.o. i MIH SIRANA KOLAN TRGOVINA d.o.o., na povjerenika u razdoblju od dana stupanja na dužnost 13. lipnja 2017.g. do 18. srpnja 2018. g., dužnosnik Marin Pernjak počinio je povredu članka 16. stavka 1. ZSSI-a.**
3. **Za povrede ZSSI-a, opisane pod točkom I. i II. izreke ove odluke, dužnosniku Marinu Pernjaku izriče se sankcija obustava isplate dijela neto mjesečne plaće u ukupnom iznosu od 3.000,00 kn, koja će se izvršiti u tri uzastopna mjesečna obroka, svaki u pojedinačnom iznosu od 1.000,00 kn.**

Obrazloženje

Povjerenstvo je na 12. sjednici, održanoj 30. svibnja 2018.g., pokrenulo postupak za odlučivanje o sukobu interesa protiv dužnosnika Marina Pernjaka, općinskog načelnika općine Kolan, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije direktora trgovačkog društva ALFA TRI d.o.o. i trgovačkog društva MIH SIRANA KOLAN TRGOVINA d.o.o. te obavljanja poslova upravljanja obrtom MIH SIRANA-KOLAN vl. Dubravko Pernjak, Marin Pernjak i Šime Pernjak, Kolan, Stanić 29 te zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu (temeljnom kapitalu) trgovačkih društava ALFA TRI d.o.o. i MIH SIRANA KOLAN TRGOVINA d.o.o., na povjerenika.

Dužnosnik Marin Pernjak je dana 23. srpnja 2018. g. dostavio očitovanje na odluku o pokretanju postupka u kojem u bitnom navodi da u privitku dostavlja Odluku o opozivu s mjesta direktora trgovačkog društva MIH SIRANA KOLAN TRGOVINA d.o.o. te Ugovor o prijenosu upravljačkih prava u navedenom trgovačkom društvu, Odluku o opozivu s mjesta direktora trgovačkog društva ALFA TRI d.o.o. te Ugovor o prijenosu upravljačkih prava u navedenom trgovačkom društvu, kao i Dodatak Ugovoru o ortaštvu u pogledu obrta MIH SIRANA-KOLAN, vl. Dubravko Pernjak, Marin Pernjak i Šime Pernjak, Kolan, Stanić 29. Dužnosnik napominje da su navedeni ugovori o prijenosu upravljačkih prava predani Sudskom registru Trgovačkog suda u Zadru, a navedeni Dodatak Ugovoru o ortaštvu Obrtnom registru Ureda državne uprave u zadarskoj županiji, Službi za gospodarstvo i imovinsko-pravne poslove, Ispostava Pag. U privitku očitovanju dužnosnika nalaze se gore navedene isprave.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a. Stoga je Marin Pernjak, povodom obnašanja dužnosti općinskog načelnika Općine Kolan, obvezan postupati sukladno odredbama ZSSI-a. Uvidom u Registar dužnosnika i izvješće o imovinskom stanju kojeg je dužnosnik podnio povodom stupanja na dužnost općinskog načelnika Općine Kolan utvrđeno je da dužnosnik navedenu dužnost obnaša od 13. lipnja 2017. g.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Člankom 4. stavkom 4. ZSSI-a propisano da se poslovnim subjektom u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Obavljanje funkcije direktora u trgovačkom društvu, u kojem je ista osoba upisana kao osnivač/član toga društva i kao osoba koja je ovlaštena na pojedinačno i samostalno zastupanje toga društva, predstavlja poslove upravljanja poslovnim subjektom. Budući da se obrt smatra poslovnim subjektom u smislu članka 4. stavka 4. ZSSI-a obavljanje poslova vlasnika/ortaka obrta podrazumijeva i poslove upravljanja obrtom. Člankom 642. stavkom 1. Zakona o obveznim odnosima („Narodne novine“ broj 35/05., 41/08., 125/11., 78/15. i 29/18.) propisano je da, ukoliko ugovorom o ortaštvu nije drugačije određeno, pravo na vođenje poslova ortaštva pripada zajednički svim ortacima.

Člankom 6. stavkom 4. ZSSI-a propisano je da je nakon izbora ili imenovanja na javnu dužnost dužnosnik dužan urediti svoje privatne poslove kako bi se spriječio predvidljivi sukob interesa (pri čemu se pod sukobom interesa podrazumijeva bilo koja povreda obveze, ograničenja ili zabrane propisane odredbama ZSSI-a).

Uvidom u izvadak iz sudskog registra Trgovačkog suda u Zadru Povjerenstvo je utvrdilo da je pod matičnim brojem subjekta: 110038971 upisano trgovačko društvo ALFA TRI d.o.o., OIB: 37570529436. U sudskom registru istog trgovačkog suda upisano je i trgovačko društvo MIH SIRANA KOLAN TRGOVINA d.o.o., OIB: 03498991200. Marin Pernjak upisan je kao osnivač/član i kao direktor oba navedena trgovačka društva, koji navedena trgovačka društva zastupa pojedinačno i samostalno. Usporedbom OIB-a navedenog u izvješću o imovinskom stanju dužnosnika Marina Pernjaka i OIB-a navedenog u izvadcima iz sudskog registra nadležnog trgovačkog suda, utvrđeno je da se radi o istoj osobi.

Povjerenstvo je također izvršilo uvid u izvadak iz Obrtnog registra te utvrdilo da je pod matičnim brojem: 90965710 upisan obrt MIH SOLANA-KOLAN u vl. Dubravko Pernjak, Marin Pernjak i Šime Pernjak, Kolan, Stanić 29. S danom 9. veljače 2018. g. u Obrtni registar izvršen je upis ortaka Marina Pernjaka i Šime Pernjaka na temelju sklopljenog ugovora o ortakluku, kojim je dužnosnik Marin Pernjak postao ortak u navedenom obrtu. Iz Dodatka Ugovoru o ortaštvu radi zajedničkog obavljanja obrta, sklopljenog 18. srpnja 2018. g. između Dubravka Pernjaka, Marina Pernjaka i Šime Pernjaka, proizlazi da je Ugovor o ortaštvu sklopljen 9. veljače 2018. g. Člankom 6. navedenog Dodatka Ugovoru o ortaštvu dužnosnik Marin Pernjak Usporedbom OIB-a Marina Pernjaka upisanog u Obrtni registar i OIB-a koji je dužnosnik Marin Pernjak naveo u podnesenom izvješću o imovinskom stanju utvrđeno je da je riječ o istoj osobi.

Na temelju Odluke o opozivu direktora trgovačkog društva ALFA TRI d.o.o. od 18. srpnja 2018. g., koju je ovjerio javni bilježnik Biserka Lovrić 18. srpnja 2018. g. pod brojem OV-4465/2018. utvrđeno je da je dužnosnik dana 18. srpnja 2018. g. prestao obavljati funkciju direktora navedenog trgovačkog društva.

Na temelju Odluke o opozivu direktora trgovačkog društva MIH STRANA KOLAN TRGOVINA d.o.o. od 18. srpnja 2018. g., koju je ovjerio javni bilježnik Biserka Lovrić 18. srpnja 2018. g. pod brojem OV-4466/2018. utvrđeno je da je dužnosnik dana 18. srpnja 2018. g. prestao obavljati funkciju direktora navedenog trgovačkog društva.

Na temelju Ugovora o prijenosu upravljačkih prava na temelju udjela u trgovačkom društvu MIH SIRANA KOLAN TRGOVINA d.o.o. za vrijeme obnašanja javne dužnosti dužnosnika od 18. srpnja 2018. g., sklopljenog između dužnosnika Marina Pernjaka i Šime Baričevića i ovjerenog 18. srpnja 2018. g. od strane javnog bilježnika Biserke Lovrić pod brojem OV-4463/2018 utvrđeno je da je dužnosnik Marin Pernjak dana 18. srpnja 2018. g. sukladno članku 16. stavku 1. ZSSI-a prenio svoja upravljačka prava na temelju udjela u vlasništvu (kapitalu) trgovačkog društva MIH SIRANA KOLAN TRGOVINA d.o.o. na Šimu Baričevića kao povjerenika.

Na temelju Ugovora o prijenosu upravljačkih prava na temelju udjela u trgovačkom društvu ALFA TRI d.o.o. za vrijeme obnašanja javne dužnosti dužnosnika od 18. srpnja 2018. g., sklopljenog između dužnosnika Marina Pernjaka i Šime Baričevića i ovjerenog 18. srpnja 2018. g. od strane javnog bilježnika Biserke Lovrić pod brojem OV-4463/2018 utvrđeno je da je dužnosnik Marin Pernjak dana 18. srpnja 2018. g. sukladno članku 16. stavku 1. ZSSI-a prenio svoja upravljačka prava na temelju udjela u vlasništvu (kapitalu) trgovačkog društva ALFA TRI d.o.o. na Šimu Baričevića kao povjerenika.

Na temelju Dodatka Ugovoru o ortaštvu radi zajedničkog obavljanja obrta, sklopljenog 18. srpnja 2018. g. između dužnosnika Marina Pernjaka, Dubravka Pernjaka i Šime Pernjaka i ovjerenog 20. srpnja 2018. g. od strane javnog bilježnika Biserke Lovrić pod brojem OV-3926/2018, utvrđeno je da je dužnosnik Marin Pernjak dana 18. srpnja 2018. g. ovlaštenje za vođenje poslova, odnosno poslove upravljanja navedenim zajedničkim obrtom prenio na Dubravka Pernjaka.

Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnik Marin Pernjak istovremenim obnašanjem dužnosti općinskog načelnika Općine Kolan i obavljanjem funkcije direktora trgovačkih društava ALFA TRI d.o.o. i MIH SIRANA KOLAN TRGOVINA d.o.o. u razdoblju od dana stupanja na dužnost 13. lipnja 2017. g. do 18. srpnja 2018. g., odnosno do donošenja gore navedenih odluka o opozivu direktora navedenih trgovačkih društava, te istovremenim obavljanjem navedene dužnosti i obavljanjem poslova upravljanja obrtom MIH SIRANA KOLAN, vl. Dubravko Pernjak, Marin Pernjak i Šime Pernjak, Kolan, Stanić 29, u razdoblju od 9. veljače 2018. g., odnosno od sklapanja Ugovora o ortaštvu, do 18. srpnja 2018. g., odnosno do sklapanja gore navedenog Dodatka Ugovoru o ortaštvu radi zajedničkog obavljanja obrta, dužnosnik Marin Pernjak počinio je povredu članka 14. stavka 1. ZSSI-a te je donesena odluka kako je navedeno u izreci ovog akta pod točkom I. izreke.

Iz prikupljenih podataka i dokumentacije Povjerenstvo je također utvrdilo da je dužnosnik Marin Pernjak, istovremenim obnašanjem dužnosti općinskog načelnika Općine Kolan i propustom prijenosa upravljačkih prava na temelju udjela u vlasništvu (temeljnom kapitalu) trgovačkih društava ALFA TRI d.o.o. i MIH SIRANA KOLAN TRGOVINA d.o.o., na povjerenika u razdoblju od dana stupanja na dužnost 13. lipnja 2017.g. do 18. srpnja 2018. g., odnosno do sklapanja gore navedenih ugovora o prijenosu upravljačkih prava na temelju udjela u trgovačkim društvima ALFA TRI d.o.o. i MIH SIRANA KOLAN TRGOVINA d.o.o., počinio povredu članka 16. stavka 1. ZSSI-a te je donesena odluka kako je navedeno u izreci ovog akta pod točkom II. Izreke.

Uvidom u informacijski sustav Porezne uprave Ministarstva financija na temelju ovlaštenja Povjerenstvo je utvrdilo da dužnosnik Marin Pernjak za obavljanje funkcije direktora trgovačkog društva ALFA TRI d.o.o. i direktora trgovačkog društva MIH SIRANA KOLAN TRGOVINA d.o.o. nije primao plaću, odnosno naknadu.

Člankom 42. stavkom 1. ZSSI-a propisano je da za povredu odredbi ZSSI-a Povjerenstvo osobama iz članka 3. ovog Zakona može izreći sljedeće sankcije: 1. opomena, 2. obustava isplate dijela neto mjesečne plaće i 3. javno objavljivanje odluke Povjerenstva.

Kao okolnost koja je utjecala na izricanje sankcije bliže ZSSI-em propisanog minimuma, Povjerenstvo je cijenilo činjenicu da je dužnosnik uskladio svoje djelovanje u pogledu gore navedenih poslovnih subjekata, koje se odnose na obveze propisane ZSSI-em, a na izricanje sankcije relativno više od ZSSI-em propisanog minimuma utjecala je okolnost da su povrede gore navedenih odredaba ZSSI-a trajale duže vremensko razdoblje, da je dužnosnik počinio povredu dviju odredaba ZSSI-a te da se te povrede odnose na čak tri poslovna subjekta interesno povezana s dužnosnikom.

S obzirom na navedeno, Povjerenstvo smatra da je u konkretnoj situaciji primjereno izreći sankciju obustave isplate dijela neto mjesečne plaže u ukupnom iznosu od 3.000,00 kn, koja će se izvršiti u tri uzastopna mjesečna obroka, svaki u pojedinačnom iznosu od 1.000,00 kn.

Slijedom svega navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marin Pernjak, elektroničkom dostavom

2. Objava na internetskoj stranici Povjerenstva

3. Pismohrana